hotchpotch/miracl-hf-unified huggingface dataset:
Lehtopalsami
Lehtopalsami ("Impatiens noli-tangere") on yksivuotinen, Euroopassa ja Aasiassa kasvava keltakukkainen lehtokasvi. Suomessa laji on tavallinen Etelä-Suomessa, mutta rauhoitettu entisten Oulun ja Lapin läänien alueilla.
Lehtopalsami on 30–70 senttimetrin korkuinen kasvi. Sen varsi on turpeanivelinen, mehevä ja yläosasta hieman haarova. Kierteisesti varressa olevat lehdet ovat 3–10 cm:n pituiset, läpikuultavan ohuet ja tylppähampaiset. Kukinto on tukilehden alle taipunut, 1–4-kukkainen terttu. Kukat ovat suuria ja riippuvia, väritykseltään keltaisia ja heikosti punapilkkuisia. Kukan alin verholehti kapenee vähitellen suippomaiseksi, koukkumaiseksi kannukseksi. Lajilla esiintyy yleisesti umpipölytteisiä kääpiökukkia. Lehtopalsami kukkii heinä-syyskuussa. Laji on lievästi myrkyllinen.
Lehtopalsamin tieteellinen lajinimi "noli-tangere" tarkoittaa "älä koske". Nimi juontuu siitä, että kasvin siemenkota aukeaa kosketettaessa ja sinkoaa siemenet usean metrin päähän uudelle kasvupaikalle.
Lehtopalsamia tavataan lähes koko Euroopassa Pyreneiltä itään päin mantereen eteläisimpiä ja pohjoisimpia osia lukuun ottamatta. Levinneisyysalue jatkuu läpi Venäjän aina Japaniin saakka. Skandinaviassa lajia tavataan Tanskasta Keski-Norjan ja -Ruotsin korkeudelle saakka. Suomessa lehtopalsami on paikoitellen yleinen Pori–Tampere–Kotka-linjan eteläpuolella, mutta lajia tavataan satunnaisesti aina Etelä-Lappia myöten.
Lehtopalsami viihtyy kosteilla kasvupaikoilla kuten puronvarsilehdoissa, louhikoissa, rehevissä korvissa ja lähteiköissä.
Évoran piiri
Évoran piiri on piiri Portugalin eteläosassa Alentejon alueella. Sen pääkaupunki on Évora. Piirin pinta-ala on 7 393,4 km² ja väkiluku 159 861 (vuonna 2014).
Évoran piiri jakautuu neljääntoista kuntaan:
Nutella
Nutella on italialaisen Ferrero SpA:n valmistama suklaalevite. Sen pääraaka-aineet ovat sokeri ja palmuöljy (yli 50 %). Muita ainesosia ovat paahdetut hasselpähkinät (13 %), maitojauhe (7,5 %) ja kaakao (8,5 %).
Nutellaa käytetään yleisesti levitteenä leivän päällä, mutta sitä voi muun muassa käyttää kermavaahdon kanssa kakkujen täytteenä. Joissakin Euroopan maissa Nutellaa käytetään viipaloitujen hedelmien kanssa lettujen täytteenä.
Nutellan loi italialainen Pietro Ferrero 1940-luvulla, jolloin kaakaosta ja suklaasta oli pula toisen maailmansodan säännöstelyn vuoksi. Ferrero päätti käyttää suklaan jatkeena hasselpähkinöitä, joita oli runsaasti saatavilla Piemontessa, Italiassa.
Nutellan alkuperäinen nimi oli ”pasta gianduja”. Pasta tarkoittaa tahnaa, ja gianduja on alueella tunnettu karnevaalihahmo. Alun perin tahnaa myytiin leikattavassa muodossa folioon pakattuna. Myöhemmin Ferrero muunteli tuotteen koostumusta siten, että sitä saattoi levittää leivälle. Tuotetta alettiin myydä lasipurkeissa, ja se sai nimen ”supercrema gianduja”. Vuonna 1946 käyttöön otettiin tahnan nykyinen nimi, Nutella, joka johdettiin sanasta "nut" ’pähkinä’ liittämällä pehmennykseksi pääte "-ella".
Nykyisin Nutellaa myydään ympäri maailman.
Faron piiri
Faron piiri on Algarven alueesta koostuva Portugalin eteläisin piiri. Sen pääkaupunki on Faro.
Faron piirin pinta-ala on 4 996,1 km² ja väkiluku 441 468 (vuonna 2014).
Yhteisten tilastollisten alueyksiköiden nimikkeistössä Faron piiri on ainoa NUTS III -tason alue, joka kuuluu Algarven NUTS II -tason alueeseen, joten kahden tason alueiden tilastot ovat yhtenevät.
Faron piiri jakautuu kuuteentoista kuntaan:
Guardan piiri
Guardan piiri on yksi Portugalin piireistä. Sen pääkaupunki on Guarda. Piirin pinta-ala on 5 535,4 km² ja väkiluku 152 265 (vuonna 2014).
Guardan piiri jakautuu neljääntoista kuntaan:
Leirian piiri
Leirian piiri on piiri Portugalin keskiosassa. Sen pääkaupunki on Leiria. Piirin pinta-ala on 3 505,8 km² ja väkiluku 462 056 (vuonna 2014).
Leirian piiri jakautuu kuuteentoista kuntaan:
Lissabonin piiri
Lissabonin piiri on yksi Portugalin piireistä. Sen pääkaupunki Lissabon on myös Portugalin pääkaupunki. Piirin pinta-ala on 2 802,4 km² ja väkiluku 2 235 348 (vuonna 2014).
Lissabonin piiri jakautuu kuuteentoista kuntaan:
Portalegren piiri
Portalegre on yksi Portugalin piireistä. Sen pääkaupunki on Portalegre. Piirin pinta-ala on 6 084,4 km² ja väkiluku 112 084 (vuonna 2014).
Portalegren piiri jakautuu viiteentoista kuntaan:
Porton piiri
Porton piiri on yksi Portugalin piireistä. Sen pääkaupunki on Porto, joka on myös Portugalin toiseksi suurin kaupunki. Piirin pinta-ala on 2 331,1 km² ja väkiluku 1 788 899 (vuonna 2014).
Porton piiri jakautuu kahdeksaantoista kuntaan:
Emerson (jalkapalloilija, 1976)
Emerson Ferreira da Rosa, yleensä nimeltään vain Emerson (s. 4. huhtikuuta 1976 Pelotas, Rio Grande do Sulin osavaltio, Brasilia) on brasilialainen uransa päättänyt jalkapalloilija. Emersonin pelipaikka oli puolustava keskikenttäpelaaja. Hänellä on myös Saksan kansalaisuus.
184 senttimetriä pitkä Emerson aloitti ammattilaisuransa vuonna 1993 Botafogon riveissä. Seuraavat neljä kautta hän edusti Grêmiota, kunnes siirtyi Saksan Bundesliigan Bayer Leverkuseniin kaudeksi 1997–1998. Kaudeksi 2000–2001 Emerson jatkoi matkaansa Italian Serie A:han Roman joukkueeseen, josta hän siirtyi neljän kauden jälkeen Juventukseen. Kesällä 2006 hän siirtyi Real Madridiin Juventuksen pudottua Serie B:hen sopupeliskandaalin seurauksena. Juventuksessa Emerson oli vuosina 2005 ja 2006 mukana voittamassa kahta Italian pääsarjamestaruutta, jotka kuitenkin hylättiin samaisen sopupeliskandaalin tultua julkisuuteen. Kesällä 2007 Emerson palasi takaisin Italiaan, tällä kertaa Milanin riveihin.
Brasilian maajoukkueessa Emerson pelasi ensi kerran 10. syyskuuta 1997 ottelussa Ecuadoria vastaan. Maajoukkueessa hänen parhaat saavutuksensa ovat Maanosaliittojen cupin voitto vuodelta 2005 ja MM-hopea Ranskan kisoista 1998. Vuoden 2002 MM-kisoista, joissa Brasilia voitti mestaruuden, Emerson joutui jäämään pois loukkaannuttuaan kisoja edeltäneellä harjoitusleirillä pelattuaan huvikseen maalivahtina.
Talviurheilukeskus
Talviurheilukeskus on urheilukeskus, jossa voi harrastaa hiihtourheilua, kuten laskettelua, lumilautailua tai hiihtoa, jääurheilua, kuten luistelua, jääkiekkoa ja curlingia, tai esimerkiksi moottorikelkkailua. Talviurheilukeskuksen liiketoiminta painottuu ensi sijassa talveen. Keskuksen yhteyteen tunturin tai vuoren juureen on monesti rakennettu kylä, jossa on vapaa-ajan mökkejä sekä ravintola-, yöpymis- ja kylpyläpalveluja. Keskukset voivat olla erillisiä, omavaraisia ja täysin pyhitettyjä urheiluturismille tai ne voivat olla lähellä kylää tai kaupunkia, jossa on entuudestaan ollut merkittävä asutus ennen urheilukeskuksen rakentamista, esimerkiksi Garmisch-Partenkirchen Saksassa tai Bormio Italiassa.
Minimissään talviurheilukeskuksessa on ruoka-, välinevuokraus- ja hiihtohissipalveluja. Hiihtokeskukset on rakennettu yleensä korkeille tunturi- tai vuoristoalueille, joilla vuotuinen lumipeite on tarpeeksi paksu usean kuukauden ajan. Hiihtokeskuksista on viime vuosikymmeninä tullut suosittuja kaikkialla, missä hiihtourheilu on suosittu ajanviettotapa. Rinteet ovat yleensä merkittyjä (). Hiihtokeskuksissa on yleensä useita hissejä, esimerkiksi tuolihissejä, kuljettamassa laskettelijoita tunturien huipulle ja yhdistämässä eri rinteitä. Ankkurihissejä käytetään lyhyillä ja loivilla rinteillä, joita Suomessa on suurin osa. Suuremmissa hiihtokeskuksissa voi olla gondoleja (Levillä ja Ylläksellä ainoana Suomessa) tai näköalahissejä pidemmille välimatkoille.
Talviurheilukeskuksissa on yleensä hotelleja, baareja ja ravintoloita, jotka tarjoavat after ski -toimintaa, kuten cocktaileja, ruokailua ja elävää musiikkia. Perinteisissä talviurheilukeskuksissa on yleensä terveyskylpylöitä saunoineen, kuumia lähteitä, hierontapalveluita ja uima-altaita.
Muun muassa Alpeilla on talviurheilukeskuksia, jotka ovat ympärivuotisessa käytössä. Yleisimmät aktiviteetit ovat talvisin hiihto, laskettelu, lumilautailu ja luistelu, kun taas kesällä voi esimerkiksi patikoida, maastopyöräillä, golfata ja pelata tennistä.
Santarémin piiri
Santarémin piiri on yksi Portugalin piireistä. Sen pääkaupunki on Santarém. Piirin pinta-ala on 6 718,3 km² ja väkiluku 441 789 (vuonna 2014).
Santarémin piiri jakautuu 21 kuntaan:
Setúbalin piiri
Setúbalin piiri on piiri Portugalin eteläosassa. Sen pääkaupunki on Setúbal. Piirin pinta-ala on 5 212,3 km² ja väkiluku 852 498 (vuonna 2014).
Setúbalin piirin jakautuu kolmeentoista kuntaan:
Viana do Castelon piiri
Viana do Castelon piiri on piiri Portugalin pohjoisosassa. Sillä on yhteistä rajaa Espanjan ja Bragan piirin kanssa. Piirin pinta-ala on 2 218,3 km² ja väkiluku 237 997 (vuonna 2014).
Viana do Castelon piiri jakautuu kymmeneen kuntaan:
Willy Sagnol
Willy Sagnol (s. 18. maaliskuuta 1977 Saint-Étienne, Ranska) on ranskalainen jalkapallovalmentaja ja entinen pelaaja. Hän pelasi oikeana laitapuolustajana ja edusti pitkään FC Bayern Müncheniä.
Sagnol aloitti ammattilaisuransa AS Saint-Étiennessä kaudella 1995/1996. Kahden kauden jälkeen hän siirtyi AS Monacon joukkueeseen. Ruhtinaskunnassa Sagnol pelasi kolme kautta ja saavutti yhden Ranskan mestaruuden, kunnes siirtyi nykyiseen seuraansa kaudeksi 2000/2001. Bayernissä Sagnol on voittanut neljä kertaa Saksan mestaruuden (2003, 2005, 2006 ja 2008), kolme kertaa Saksan Cupin (2003, 2005 ja 2006) sekä kerran Saksan Liigacupin ja Mestarien liigan. Sagnol joutui lopettamaan pelaajauransa Bayernissa akillesvaivojen vuoksi alkuvuodesta 2009.
Ranskan maajoukkueessa Sagnol pelasi 58 ottelua. Maajoukkuedebyyttinsä hän teki syksyllä 2000 Turkkia vastaan pelatussa ottelussa. Sagnol oli voittamassa Maanosaliittojen Cupia vuonna 2001 ja 2003. Hän kuului myös 2002 MM-kisojen joukkueeseen. Sagnol pelasi Ranskan joukkueessa myös EM-kilpailut 2004, MM-kilpailut 2006 ja EM-kilpailut 2008.
MM-kilpailuissa 2006 Ranska saavutti MM-hopeaa, hävittyään Italialle MM-finaalissa rangaistuspotkuilla 5–3. Sagnol oli yksi Ranskan rangaistuspotkun ampujista, ja hän ampui oman rankkarinsa maaliin. Sagnolin viimeinen palvelus Ranskalle oli EM-kilpailut 2008, joissa joukkue romahti ja putosi jo alkulohkovaiheessa. Sagnol aloitti valmennusuransa Ranskan jalkapalloliiton palveluksessa nuorisomaajoukkueiden valmentajana vuonna 2011. Heinäkuussa 2013 hän valmensi alle 20-vuotiaiden maajoukkuetta Tournoi de Toulonissa, jossa Ranska sijoittui kolmanneksi. Turnauksen jälkeen hänestä tuli U21-maajoukkueen päävalmentaja.
Toukokuussa 2014 Sagnol teki kolmivuotisen valmentajasopimuksen Girondins Bordeaux'n kanssa. Hän aloittaa seuran päävalmentajana kesällä. Sagnolin debyyttikausi Bordeaux'ssa sujui kohtalaisesti ja hän luotsasi seuran Liguessä kuudenneksi. Kaudella 2015/16 vaikeudet alkoivat kasaantua ja Bordeaux'n peliesitykset takkusivat eritoten kevätkaudella. Lopulta seurajohto purki Sagnolin sopimuksen maaliskuun puolivälissä 2016, kun joukkue oli voittanut vain yhden kahdeksasta edellisestä ottelustaan. Sagnolin viimeiseksi jääneessä ottelussa Bordeaux hävisi putoamisviivan alapuolella olleelle Toulouselle 4–0.
Kesällä 2017 Sagnol palasi FC Bayern Münchenin organisaatioon Carlo Ancelottin apuvalmentajaksi. Ancelottin saatua yllättäen potkut syyskuussa 2017 Sagnolista tuli Bayernin väliaikainen päävalmentaja.
Vila Realin piiri
Vila Realin piiri on piiri Portugalin pohjoisosassa. Sen pääkaupunki on Vila Real. Piirin pinta-ala on 4 307,7 km² ja väkiluku 198 630 (vuonna 2014).
Vila Realin piiri jakautuu neljääntoista kuntaan:
Viseun piiri
Viseun piiri () on yksi Portugalin piireistä. Sen pääkaupunki on Viseu. Piirin pinta-ala on 5 009,8 km² ja väkiluku 365 760 (vuonna 2014).
Viseun piiri jakautuu 24 kuntaan:
Catharina Charlotta Ross
Catharina Charlotta Ross (k. 1828) oli suomalainen runoilija. Hän oli varhaisimpia omalla nimellään julkaisseita suomalaisia naisrunoilijoita. Rossin julkaistu tuotanto jäi tiettävästi kahteen lehdessä ilmestyneeseen runoon.
Catharina Charlotta Rossin syntymävuotta ei tiedetä, mutta luultavasti hän oli syntynyt 1700-luvun puolivälin paikkeilla. Hänen isänsä oli Turun akatemian professori Isak Ross. Äiti oli Birgitta Ross (o.s. Mjödh), syntyperältään tullinhoitajan tytär. Perheeseen syntyi Catharina Charlottan lisäksi ainakin viisi lasta: Barbro Margareta (s. 1738), Isak (Isaac) nuorempi (1739–1805), Herman (1740–1830), Brigitta Christina (1745–1828) ja Gustava Friedrica (1748-1771).
Catharina Charlotta Ross lienee saanut kirjallisia vaikutteita akateemisesta kodistaan. Hänen isänsä toimi heprean ja kreikan kielten professorina vuosina 1758–1771 ja osoitti väitöskirjoissaan kiinnostusta Raamatun kielellisiä kysymyksiä kohtaan. Isak Ross nimitettiin vielä vanhoilla päivillään teologian tohtoriksi, ja hän kuoli 1783. Birgitta Ross eli vielä seitsemän vuotta sen jälkeen, kenties naimattoman tyttärensä Catharina Charlottan kanssa poikiensa luona.
Catharina Charlotta Ross lienee kirjoittanut runoja jo 1700-luvulla, mutta 11. maaliskuuta 1801 hänen runonsa ”Öfver Solen” (’Auringosta’) ilmestyi "Åbo Tidning" -lehdessä – runoilijan omalla nimellä, mikä oli siihen aikaan Suomessa harvinaista ja naisten kohdalla suorastaan ennenkuulumatonta. Runon yhteydessä ollut toimittajan kommentti oli kiittävä: kirjoittajaan viitattiin peräti kirjailijattarena (”Författarinnan”), jolla on hienot runoilijanlahjat (”fin skaldegåfva”). Runon sanottiin puhuvan parhaiten puolestaan.
Rossin runo on keväänkoiton innoittama tunnelmapalanen, jossa aurinkoa ylistetään hehkuvin sanoin:
Runo lienee saanut hyvän vastaanoton, sillä melkein tarkalleen vuoden kuluttua 5. maaliskuuta 1802 ilmestyi "Åbo Tidningissä" Rossin toinen runo ”Skaldestycke öfver Vintern” (’Runo talvesta’). Se oli kuusisäkeistöisenä esikoisrunoa pidempi ja kuvasi talven kylmyyttä ja pimeyttä.
Runon yhteydessä ilmoitettiin mahdollisuudesta tilata ennakkoon "Skaldeprof i Moralen och strödda ämnen" -nimistä runokokoelmaa, josta ”Skaldestycke öfver Vintern” oli näyte. Runovihkosen oli tarkoitus olla neljän arkin mittainen, mutta se ei tiettävästi ilmestynyt, ehkä ennakkotilausten vähyyden vuoksi. Kokoelma olisi luultavasti sisältänyt vain Catharina Charlotta Rossin runoja.
Kahden runonsa jälkeen Catharina Charlotta Ross ei julkaissut tiettävästi mitään ainakaan omalla nimellään. Hänen elämänsä loppuvaiheista ei tiedetä, mutta luultavasti hän naimattomaksi jääneenä eli sukulaistensa luona, kunnes kuolema tavoitti hänet vuonna 1828, samana vuonna kuin hänen naimisissa olleen sisarensa Brigitta Christinankin.
Spiritual Healing
Spiritual Healing on Death-yhtyeen kolmas studioalbumi, joka julkaistiin vuonna 1990.
"Spiritual Healing" on Death-tuotannossa jonkinlainen vedenjakaja. Se on ensimmäinen albumi, jonka sanoituksissa Chuck Schuldiner käsittelee enemmän erilaisia yhteiskunnallisia asioita elävien kuolleiden, väkivallan ja kuoleman sijaan. Schuldinerin sävellystyö oli hioutunut kolmen albumin myötä ja "Spiritual Healingin" raidasta raitaan vaihteleva tempo, lisätyt harmoniat ja mutkikkaat melodiakulut ovat osoitus Schuldinerin kehittymisestä sekä soittajana että säveltäjänä.
Aikalaisiinsa verrattuna "Spiritual Healing" ei ole yhtä brutaali, nopea tai vimmainen kuin jotkin näkyvyyttä saaneet grindcore-albumit. Kriitikot 1990-luvun alussa eivät siten nostaneet albumia musiikkityylin pioneerijulkaisuksi tai merkittävyydeltään samaan luokkaan edes "Scream Bloody Goren" tai "Leprosyn" kanssa. Death-julkaisuna se on kuitenkin merkittävä suunnannäyttäjä 1990-luvun lopun Death-tuotannolle.
Nimi "Spiritual Healing" tarkoittaa vapaasti käännettynä henkiparannusta tai uskonparannusta ilman modernin lääketieteen apua. Termi oli ajankohtainen albumin julkaisun aikaan, koska kuuluisa skeptikko James Randi paljasti henkiparantaja Peter Popoffin huijariksi yhdysvaltalaisessa keskusteluohjelmassa "The Tonight Show Starring Johnny Carson".
Jossain vaiheessa toisen ja kolmannen Death-albumin äänitysten välisenä aikana Chuck Schuldiner kyllästyi yhtyeen pyörittämiseen muun muassa erilaisten jatkuvien aikatauluristiriitojen ja henkilökohtaisten erimielisyyksien takia. "Spiritual Healingin" ilmestyttyä Schuldiner päätti jatkossa palkata vain sessiomuusikoita soittamaan tuleville albumeilleen. "Spiritual Healing" oli Deathin kolmas albumi ja kaikissa aikaisemmissa Death-julkaisuissa oli ainoastaan yksi pysyvä soittaja – Chuck Schuldiner.
Albumi nousi Suomen virallisen listan sijalle 29.
12 apinaa
12 apinaa voi tarkoittaa seuraavia:
Petos (artisti)
Petos (syntynyt 1975 tai 1976) on helsinkiläinen, Sörnäisissä ja Kalliossa vaikuttava rap-artisti. Petoksen nykyinen tuotanto on täysin suomenkielistä, mutta hän kirjoitti aiemmin sanoituksia myös englanniksi. Soolojulkaisujen lisäksi Petos on mukana Kallio Underground -kokoonpanossa Jontin kanssa. Petos on vieraillut useiden tunnettujen suomalaisartistien levyillä.
Petos innostui hiphopista 1980-luvun lopussa kuullessaan Public Enemyä radiosta. Hän aloitti räppäämisen vuonna 1990 nimellä Master-A, ja oli myös mukana 1990-luvun alun hip hop -kokoonpanossa TOA (The Obstinate Age) nimellä J Dustin A. TOA:n muut jäsenet ovat sittemmin vaikuttaneet Liisanpuistossa.
Petoksen sanoitukset käsittelevät usein päihteiden käyttöä ja rikoksia. Sanoituksiensa perusteella hänen arkkivihollisenaan voidaan pitää poliiseja ja FPS Security -vartiontiliikettä. Petoksen tyyli on tarkoituksellisen koruton, joka sopii myös sanoitusten henkeen. Petos tekee myös horrorcore-tyylistä musiikkia taiteilijanimellä Papa Rassi.
Jena
Jena on yliopistokaupunki Thüringenissä Saalejoen varrella, Weimarista itään. Se on rautateiden risteysasema ja se tunnetaan muun muassa Carl Zeissin tehtaista ja Schottin lasista. Vuoden 2011 väestönlaskennassa siellä oli 105 739 asukasta. Jenassa on heitetty keihäänheiton maailmanennätys. Ennätysheitosta 98,48 vastasi tšekkiläinen Jan Železný.
Jena oli 800-luvulla mahdollisesti nimeltään "Jani". Kaupunginoikeudet se sai 1230. Vuodesta 1331 se kuului Meissenin kreivikuntaan. Vuosina 1672–1690 se oli Saxe-Jenan herttuakunnan keskus, ja herttua asui siellä vuoteen 1903 asti.
Huomattavia rakennuksia ovat vanhat yliopiston rakennukset, 1300-luvulta peräisin olevan kaupungintalo ja Michaelskirche (rakennettu 1438–1528). Keskiaikaisista linnoituksista on jäljellä useita torneja. Kaupunki vaurioitui pahasti pommituksissa toisen maailmansodan aikana. Sodan jälkeen Jena jäi Itä-Saksan puolelle.
Jenan yliopisto perustettiin 1558. 1700-luvun loppuun mennessä se nousi Saksan alueen kuuluisimmaksi ja suurimmaksi yliopistoksi. Sen opettajakuntaan kuului monia suuria filosofeja ja kirjailijoita kuten Hegel ja Schiller. Evoluution tutkija Ernst Haeckel vaikutti siellä 1800-luvun puolivälissä, ja Karl Marx sai tohtorin arvon 1841.
Yliopiston nimi muutettiin Friedrich–Schiller-yliopistoksi 1934.Jena 360 asteen panoraamakuvassa
Petos (täsmennyssivu)
Petos voi tarkoittaa ainakin seuraavia:
Keskileveysasteet
Keskileveysasteet eli keskileveydet tarkoittavat napapiirin ja kääntöpiirin välistä vyöhykettä eli Maapallon pohjoisia ja eteläisiä leveyspiirejä 23°26'22" - 66°33'39".
Aurinko ei paista keskileveyksille koskaan suoraan zeniitistä, mutta niillä ei myöskään ole kaamosaikaa tai yöttömiä öitä.
Meteorologiassa puhutaan keskileveysasteiden matalapaineista, jotka erotellaan trooppisista matalapaineista rakenteensa eikä koordinaattien mukaan, vaikka ne useimmin syntyvätkin keskileveysasteilla.
Toranosuke Takagi
Toranosuke "Tora" Takagi (, s. 12. helmikuuta 1974 Shizuoka, Japani) on japanilainen autourheilija.
Takagi aloitti kilpauransa kilpailemalla pienemmissä Formula -sarjoissa 1990-luvulla. Vuonna 1993 hän siirtyi ajamaan Japanin Formula 3 ja Formula 3000 -sarjoja, joista parhaaksi tulokseksi jäi toinen sija vuoden 1995 Formula 3000 -kaudelta.
Takagi nousi Formula Nippon -sarjasta Tyrrell-tallin testikuljettajaksi kaudeksi 1997 ja sai tallipaikan kaudeksi 1998. Ensimmäisenä kautenaan hän ei saavuttanut suurta menestystä, koska vauhdistaan huolimatta Takagi oli epäluotettava ja virhealtis kuljettaja, minkä seurauksena hän ei kerännyt yhtään pistettä. Parhaimmillaan Takagi oli kahdesti yhdeksäs. Seuraavalla kaudella Takagi siirtyi Arrows-talliin, jossa saavutti kauden avauskilpailussa uransa parhaaksi sijoitukseksi jääneen seitsemännen sijan. Kauden loppu sujui heikosti, sillä Takagi keskeytti kahdeksassa viimeisessä kilpailussa. Hänen sponsoritukensa kuitenkin heikkenivät ja F1-uran viimeiseksi kilpailuksi jäi Japanin Grand Prix 1999.
F1-uran jälkeen Takagi siirtyi takaisin Formula Nippon -sarjaan, jossa hän voitti mestaruuden kaudella 2000. Sen jälkeen hän siirtyi vuonna 2001 Yhdysvaltoihin ajamaan Toyotan autoilla CART ja IndyCar -sarjoihin. Vuonna 2005 Takagi palasi kuitenkin Japanin ratasarjoihin, joissa on voittanut vuoden 2005 Super GT -sarjan mestaruuden.. Takagi ajoi viimeisen kautensa Super GT -sarjassa isommassa GT500-luokassa vuonna 2008 ja lopetti uransa kauden päätteeksi.
Alvejuuret
Alvejuuret ("Dryopteris") on noin 250 lajia käsittävä saniaisten suku. Sen jäseniä tavataan pohjoisen pallonpuoliskon lauhkeilla alueilla, ennen kaikkea Aasian itäosissa.
Useimmat alvejuuret ovat kookkaita saniaisia. Jotkin lajit ovat kesä- toiset ainavihantia.
Jotkin perhosentoukat syövät joidenkin alvejuurilajien lehtiä.
Kivikkoalvejuuri ("Dryopteris filix-mas") on Nurmijärven kunnan nimikkokasvi.
Suomessa esiintyvät lajit:
Muissa Pohjoismaissa esiintyviä lajeja:
Muita alvejuurilajeja:
Pakkotoisto.com
Pakkotoisto.com on Suomen suurin voimailuaiheinen urheilusivusto. Sivusto keskittyy mm. urheiluun ja ravintoon. Foorumi sisältää yli 80 000 käyttäjää ja yli 4,5 miljoonaa viestiä. Sivuston galleriassa on kokoelma kuvia kattaen kehonrakennuksen, fitnessin, bodyfitnessin, voimailun sekä vapaaottelun.
Rekisteröityneet käyttäjät voivat keskustella myös dopingaineista ja niiden vaikutuksista, mutta kaikki niiden ostamiseen, välittämiseen, myymiseen ja salakuljettamiseen liittyvä keskustelu on kielletty. Doping-keskustelut ovat alle 3% koko viestitietokannasta.
Sivuston ensimmäisen version perusti nimimerkki Antton vuoden 2000 loppupuolella nimellä www.roina.da.ru. Kesäkuussa 2001 sivuston nykyinen omistaja ja ylläpitäjä Mike Sirén liittyi ylläpitoon. Joulukuussa 2001 palstan nimi vaihtui muotoon www.roinaforum.net ja sille otettiin pohjaksi EZboard, jonka käyttöönotto osoittautui nopeasti virheeksi. Tammikuussa 2002 Roinaforum siirtyi INT2000-palveluntarjoajan palvelimille, jolla testattiin kahta eri keskustelupalstasovellusta ennen siirtymistä vBulletin-sovellukseen helmikuussa 2002. Maaliskuussa 2002 punttimimmit.da.ru liitettiin Roinaforumiin. Kesäkuussa 2002 rekisteröityneiden määrä ylitti 1000 käyttäjää. Syyskuussa 2002 sivuston uudeksi nimeksi valittiin Pakkotoisto.com. Marraskuussa 2003 palveluntarjoajaksi vaihtui Myvisio Oy.
Razorblade Romance
Razorblade Romance on HIM-yhtyeen toinen albumi. Levy äänitettiin Walesissa vuonna 1999, ja sen tuottajana oli John Fryer. Levy nousi listaykköseksi Suomessa ja Saksassa. Sinkkuina julkaistiin "Join Me in Death", "Poison Girl", "Right Here in My Arms" ja "Gone with the Sin". "Razorblade Romance" kuuluu Suomen myydyimpiin rocklevyihin ja oli vuoden 2000 myydyin levy Suomen albumilistalla ja se oli yhtyeen suoranainen hyppy tähteyteen. Albumi ja siitä julkaistu hittisingle "Join Me" olivat yhtaikaa Saksan listojen ykkösenä, mikä on historiallista suomalaiselle bändille. Levy on monella muullakin tavalla menestynyt suomalaisbändin tuotokseksi ensiluokkaisesti maailmalla. Ainoastaan Suomessa levy on myynyt yli 101.000 kappaletta ja muualla maailmassa kaksi ja puoli miljoonaa kappaletta.
Levy valittiin Emma-gaalassa "Vuoden albumiksi" vuonna 2000.
Levyn kansikuvassa poseeraa Ville Valo. Kuvan on ottanut Jouko Lehtola.
Vuonna 2002 yhtyettä markkinoitiin jonkin aikaa Yhdysvalloissa nimellä HER, kun HIM-niminen post-rock-yhtye ei antanut lupaa nimensä käyttöön. Vuoden kestäneen riidan jälkeen suomalaiset kuitenkin saivat oikeuden käyttää omaa nimeään maksettuaan yhtyeelle korvauksia.
Mortteli
Mortteli eli huhmar (tai huhmare) on maljamainen astia, jota käytetään aineksen hienontamiseen ja sekoittamiseen. Hienontaminen tapahtuu survimella (hiertimellä) eli petkeleellä painellen ja hiertäen. Työkalua käytetään mausteiden murskaamiseen, ja ennen myös apteekeissa lääkeaineiden tai kuvataiteessa väriaineiden hienontamisessa. Morttelia käytetään gastronomiassa etenkin mausteseosten ainesten, kuten sinapin, jauhamiseen.
Mortteli valmistetaan perinteisesti joko marmorista, pronssista tai keraamisesta materiaalista, kuten posliinista. Morttelien koot vaihtelevat pienistä, muutaman millilitran kokoisista suuriin, usean sadan litran vetoisiin. Yleisimmin keittiö- ja laboratoriokäytössä käytettävimpien marmori- tai keraamimorttelien vetoisuus on noin 1 dl ja pronssimorttelin noin 2 dl.
Saksalainen alkemisti Bertholdus Schwarz keksi ruudin sotilaskäytön ensimmäisenä Euroopassa vuonna 1290. Hän hiersi puuhiiltä, rikkiä ja kaliumnitraattia morttelissa, ja tuloksena oli hulmahdus. Schwarz selvisi räjähdyksestä hengissä ja rakensi pian tämän jälkeen ensimmäisen käyttökelpoisen tykin, joka sai nimensä (mörssäri, Mörser) hänen käyttämästään morttelista.
Slaavilaisen mytologian Baba Jaga lentää huhmarella ja käyttää petkeltä peräsimenä.
Leffatykki
Leffatykki on suomenkielinen nimimerkkien kirjoittamista arvosteluista koottu elokuva-arvostelutietokanta, joka sisältää tietoa elokuvista ja televisiosarjoista. Sivustolla on myös leffakliseeosio sekä oma keskustelupalstansa, jossa voi keskustella elokuvista, televisiosarjoista ja ajan ilmiöistä.
Leffatykin tietokanta kattoi huhtikuussa 2015 yli 29 500 elokuva- ja televisiosarjanimekettä sekä yli 15 000 arvostelua. Sivusto oli tuolloin ollut toiminnassa seitsemän vuotta. Sen tietokantaa kasvatti tuolla hetkellä useita vakituisia elokuvaharrastajia ja reilun 200 000 kuukausittaisen vierailijan joukko. Kävijöille on tarjottu sivuston alkuajoista lähtien mahdollisuus kirjoittaa omia arvostelujaan ja kommenttejaan elokuvista. Ammattikriitikoiden arvosteluja ei sivustolla tarjota.
Leffatykin perusti vuonna 2001 oululainen Sohvaperunat ry, joka on kahden oululaisen ja yhden tamperelaisen perustama rekisteröity yhdistys, jonka tavoite on levittää elokuvakulttuuria suomalaisille. Yksi päätavoitteista on ylläpitää Leffatykki.com-sivustoa.
Vuoden 2008 alusta sivustoa alkoi ylläpitää Leffatykki Media Oy, jolloin mukaan liittyi enemmän teknisiä osaajia ja sen mukana tulivat paremmat sivuston kehitysmahdollisuudet. Leffatykki Media Oy:n organisaatio muodostuu seitsemästä henkilöstä. Kaikki alkuperäiset Leffatykin perustajat ovat mukana organisaatiossa.
Syksyllä 2008 Leffatykki sai myös äänellisen oheisilmentymän. Ensimmäinen virallinen Leffatykki Podcast -jakso julkaistiin 6. lokakuuta. Leffatykillä oli huhtikuussa 2015 noin 15 000 rekisteröitynyttä käyttäjää.
Syksyllä 2010 Leffatykkiin tuli mukaan TV-Opas, jossa listataan mitä elokuvia televisiossa esitetään seuraavaksi. Suuren arvostelu- ja kommenttitietokannan ansiosta lähes jokaisesta televisiossa esitettävästä elokuvasta löytyy jotain taustatietoa; pisteytyksiä, arvosteluja, kommentteja, trailereita ja kuvia.
Fredrik VIII
Fredrik VIII (3. kesäkuuta 1843 Kööpenhamina – 14. toukokuuta 1912) oli Tanskan kuningas vuosina 1906–1912. Hän oli kuningas Kristian IX:n vanhin lapsi.
Kristian IX:n noustessa valtaan vuonna 1863 Fredrik oli 20-vuotias, ja minien mielestä hänet olisi pitänyt valita kuninkaaksi. Sen sijaan hän oli 43 vuotta kruununprinssinä. Isä oli konservatiivi, poika reformisti ja uudistusmielinen, ja siksi isä piti hänet sivussa valta-asioista. Sen sijaan Fredrik keskittyi älyllisiin harrastuksiinsa, ja kommentoi valtion asioita nimimerkin takaa.
Fredrik soti Itävaltaa ja Preussia vastaan vuonna 1864 Toisessa Saksan-Tanskan sodassa.
28. heinäkuuta 1869 Fredrik nai Ruotsin prinsessan Lovisan, joka oli Kaarle XV:n tytär. He saivat kahdeksan lasta. 
Fredrikin pojista Kristian X nousi isänsä jälkeen Tanskan valtaistuimelle. Toisesta pojasta Kaarlesta tuli vuonna 1905 Norjan kuningas nimellä Haakon VII.
Kuningas Fredrikistä tuli tammikuussa 1906.
Vuonna 1912 Fredrik oli ollut lomalla Nizzassa ja pysähtyi Hampuriin, jossa hän asui inkognito hotelli Hamburger Hoffissa. Illalla hän lähti tuntemattomana kävelylle Jungfernstiegelle, jossa hän sai yllättäen heikkokohtauksen. Hän vaipui puistonpenkille, josta eräs poliisi löysi ja vei hänet Hafenin sairaalaan, jossa kuningas kuoli. Sairaalassa Fredrikin kuolinsyyksi todetiin halvauskohtaus. Hänet haudattiin Roskilden katedraaliin Kööpenhaminaan.
Greatest Lovesongs Vol. 666
Greatest Lovesongs Vol. 666 on HIM-yhtyeen ensimmäinen albumi vuodelta 1997. Sen tuottajana toimi Hiili Hiilesmaa. Singleinä levyltä julkaistiin kappaleet "When Love and Death Embrace", "It's All Tears" ja "Your Sweet Six Six Six". Saksassa levy julkaistiin hieman erilaisella kappalejärjestyksellä: "For You" on aloitusraidan sijaan päätösraita. Greatest Lovesongs Vol. 666 on yksi parhaimmin menestyneistä debyyttialbumeista Suomessa. Levyn naislaulusuudet ovat Sanna-June Hyden ja Asta Hannulan laulamia. Albumi on tähän mennessä myynyt Suomessa noin 68 000 kappaletta. Albumi on myös Venus Doomin ohella ainoa HIM-levy, jolla kuullaan perusvirettä alemmas viritettyjä kappaleita.
Hannu Jurmu
Hannu Ensio Jurmu on suomalainen tenorilaulaja. Hän on opiskellut laulua Oulun konservatoriossa ja Sibelius-Akatemiassa, jossa valmistui musiikin maisteriksi kirkkomusiikkiosastolta 1985 ja suoritti oopperakoulutuksen jälkeen lauludiplomin vuonna 2005.
Jurmu on toiminut Tapiolan seurakunnan kirkkomuusikkona vuodesta 1989 sekä ooppera- ja konserttilaulajana vuodesta 1994. Hänen ohjelmistoonsa kuuluu yli 45 ooppera- ja operettiroolia. Jurmu on esiintynyt sekä Savonlinnan oopperajuhlilla että Suomen Kansallisoopperassa. Hän esittää myös klassista liediä ja viihdemusiikkia. Jurmulta on julkaistu seitsemän soololevyä ja neljä oopperalevytystä.
Jurmulle myönnettiin Beniamino Gigli -palkinto vuonna 2002.
Venäjän jääkiekkomaajoukkue
Venäjän jääkiekkomaajoukkue edustaa Venäjää jääkiekon arvokisoissa sekä kansainvälisissä turnauksissa.
Venäjän jääkiekkomaajoukkueen edeltäjä Neuvostoliiton jääkiekkomaajoukkue (niin kutsuttu Punakone) dominoi kansainvälisiä kisoja 1970- ja 1980-luvulla. Neuvostoliiton jääkiekkomaajoukkue voitti aikanaan monta kultamitalia MM- ja olympiakisoista. Neuvostoliiton jääkiekkomaajoukkue ja Venäjän jääkiekkomaajoukkue ovat voittaneet yhteensä 26 MM-kultamitalia, yhtä monta kuin Kanada.
Venäjän jääkiekkomaajoukkue on voittanut viisi MM-kultaa, vuosina 1993, 2008, 2009, 2012 ja 2014. Viimeisin MM-turnaus järjestettiin Venäjällä 2016.
Venäjän jääkiekkomaajoukkueita ovat valmentaneet entiset Neuvostoliiton huippupelaajat.
Portelan lentoasema
Portelan lentoasema on Lissabonissa sijaitseva Portugalin suurin lentoasema. Sen kautta kulki vuonna 2006 runsaat 12 miljoonaa matkustajaa.
Portelan lentoasema avattiin 15. lokakuuta 1942.
Amerikoiden silta
Amerikoiden silta (, ) on Panaman kanavan ylittävä maantiesilta Panamassa. Se sijaitsee Panaman kanavan Tyynen valtameren puoleisessa päässä. Silta rakennettiin vuonna 1962 ja maksoi 20 miljoonaa Yhdysvaltain dollaria.
Se oli ainoa Etelä- ja Pohjois-Amerikkaa yhdistävä silta vuoteen 2004 asti, jolloin Puente Centenario (”Satavuotissilta”) valmistui.
Volossova
Volossova eli Volosovo () on kaupunki Leningradin alueen Volossovan piirissä Venäjällä. Se sijaitsee Keski-Inkerin ylängöllä 72 kilometriä Pietarista lounaaseen Hatsinan ja Iivananlinnan välisen rautatien varrella. Asukkaita on 12 162 henkeä (vuoden 2010 väestönlasku), mikä on alle neljännes koko maaseutuvaltaisen piirin väestöstä (49 570). Kaupunkiin kuuluu myös aivan sen pohjoispuolella sijaitseva Laakanovan () kylä.
Kaupungin läheltä on löydetty keskiaikaisia kurgaanihautoja. Volossovan kylä mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Nimi yhdistetään usein muinaisten slaavien Volos (Veles) -jumalaan, mutta todennäköisemmin sen taustalla on ortodoksisen Vlas-henkilönimen kansanomainen muoto.
Paikkakunnan kehitys alkoi rautatien valmistuttua vuonna 1870. Vuodesta 1927 lähtien Volossova on samannimisen hallintopiirin keskus. Vuonna 1937 se sai kaupunkimaisen taajaman statuksen ja vuonna 1999 siitä tuli kaupunki.
Volossovassa on rehutehdas sekä elintarvike- ja rakennusaineteollisuutta. Sen kautta kulkee Hatsinan ja Opoljan välinen maantie. Kaupungista on linja-autoyhteys Pietariin, Hatsinaan ja Jaamaan; linja-autoasema sijaitsee Volssovan rautatieaseman edustalla. Rautatieasemalla pysähtyvät vain paikallisjunat.
Nähtävyyksiä ovat historiallis-kansatieteellinen museo ja vuosina 1904–05 rakennettu ortodoksinen Aleksanteri Nevalaisen kirkko. Vuodesta 1992 lähtien kaupungissa toimii myös luterilainen Inkerin kirkon seurakunta.
Kaupungin päämies on Igor Poljanski, kaupunginhallituksen päämies Aleksandr Dmitravtsov.
Uskovainen
Uskovainen, uskova, on henkilö, joka uskoo hyvin hartaasti Jumalaan ja toteuttaa uskoaan arjessa. Nimitystä uskovainen myös käytetään viitattaessa halveksivasti jonkin liikkeen tai muun vastaavan kiihkeisiin kannattajiin, esimerkiksi poliittisen ääriliikkeen uskovaiset.
Käsite "olla uskovainen" on yleisemmin käytössä protestanttisissa kirkkokunnissa, joissa tähdennetään ihmisen pelastuvan "yksin uskosta" (lat. "sola fide"). Ihminen saa Jumalalta lahjaksi pelastavan uskon (pelastuu siis yksin armosta).
Vuoden 2011 kirkon tutkimuskeskuksen tutkimuksen mukaan 27 prosenttia suomalaisista uskoi kristinuskon Jumalaan, ja 21 prosenttia suomalaisista ei uskonut Jumalan olemassaoloon. Saman tutkimuksen mukaan suomalaisten usko kristinuskon keskeisiin opetuksiin on vähentynyt selvästi.
Suomen luterilaisen kirkon vuonna 1996 tekemässä tutkimuksessa 45 prosenttia suomalaisista piti itseään uskovina. Naisista uskovia oli 56 % ja miehistä 33 %. Maaseudulla uskovia oli 51 % ja kaupungeissa 34 %. 15–24-vuotiaista itseään piti uskovina 33 % ja yli 65-vuotiaista 65 %. Koulutustaso ei vaikuttanut uskovien osuuteen. Luterilaiseen kirkkoon kuuluvista uskovina piti itseään 46 %, muihin uskontokuntiin kuuluvista 75 % ja uskontokuntiin kuulumattomista 22 %.
Uskovaisista käytetään yleiskielessä myös nimitystä uskossa oleva, vakaumuksellinen henkilö tai vakaumuksen mies/nainen. Uskovaisten kesken käytössä oleva slangisana on uskis.
Uskovaisen vastakohta on ei-uskova tai uskosta osaton henkilö (ei siis ei-uskovainen).
Šerpat
Šerpat ovat Nepalissa Himalajan vuoristossa asuva kansa. Heidät tunnetaan erityisesti hyvinä vuorikiipeilijöinä. Šerpojen puhuma šerpan kieli kuuluu tiibetiläis-burmalaiseen kieliryhmään.
Šerpat tunnetaan erityisesti Himalajan vuoristoalueen oppaina ja kantajina. Vaikka termiä šerpa käytetään nykyään viittaamaan yleisesti kaikkiin Himalajalla kantajina toimiviin ihmisiin, useat etniset šerpat ovat tarkkoja erosta: etniset šerpat toimivat useammin enemmän oppaina kuin kantajina ja näin ansaitsevat korkeampia palkkioita kuin muut kantajat.
Joidenkin tutkimusten mukaan šerpat ovat maailman parhaimpia kantajia, koska he käyttävät energiaansa tehokkaammin kuin esimerkiksi afrikkalaisnaiset, joita useimmissa tutkimuksissa pidetään tehokkaimpina kantajina. Jotkut šerpat pystyvät kantamaan kaksi kertaa oman painonsa verran tavaraa. Kyky kantaa tehokkaasti painavia kuormia on mahdollisesti kehittynyt šerpojen elintapojen mukaan, koska he usein kantavat yli sadan kilometrin matkoja tuotteitaan myytäviksi kaupunkien toreille ja heidän vähärasvainen ruokavalionsa parantaa hapen hyväksikäyttöä. Šerpoilla oletetaan olevan monia tyypin I lihaskuituja, jotka eivät väsy nopeasti.
Ambrosia
Ambrosia on mytologiassa jumalten ravintoa: ruokaa tai juomaa. Sana on johdettu kreikan kielestä: "a-" (epä-) ja "mbrotos" (kuolevainen), siksi siis kuolemattomien ruokaa. Kreikkalaisessa mytologiassa Hebe annosteli ambrosiaa.
Homeros ja eräät myöhemmät runoilijat ovat kuvanneet ambrosian ruokana ja nektarin juomana, kun taas jotkut muut ovat käyttäneet nimiä päinvastoin. Molemmat ovat kuitenkin "tuoksuvia ja ihania". W.H. Röscherin teoksessa "Nektar und Ambrosia" ne olivat saman aineen, hunajan, eri olomuotoja, ja satoivat taivaasta kuin manna.
Ambala
Ambala (, ; "Amba Wala", mangopuun maa) on kaupunki Ambalan piirikunnassa Haryanan osavaltiossa, Punjabin rajalla, Intiassa. Vuonna 2011 kaupungissa oli 196 216 asukasta. Vuonna 2001 Ambalan piirikunnassa oli kaikkiaan noin miljoona asukasta.
Kaupunki sijaitsee suurten maantie- ja rautatielinjojen varrella. Osavaltion pääkaupunki Chandigarh on 50 kilometrin päässä, Delhiin on 200 kilometriä. Ambalan kaakkoispuolella on suuri puolustusvoimien tukikohta ja lentokenttä. Kurukshetran yliopistolla on kaupungissa toimintaa. Alue on hedelmällistä maatalousmaata jossa kasvatetaan viljaa, puuvillaa, sokeria ja mangoja.
Sami
Sami on suomalainen miehen etunimi. Samin nimipäivä on 20. elokuuta, jolloin on myös Samun, Samuelin ja Samulin nimipäivä. Väestörekisterikeskuksen mukaan Suomessa on vuoden 2012 loppuun mennessä annettu hieman yli 29 080 miehelle ja alle 20 naiselle. Eniten Sameja on syntynyt vuonna 1975 (1739).
Listan henkilöt ovat suomalaisia, ellei toisin mainita.
Heljä Angervo
Suvi Heljä Marjatta Angervo-Karttunen (s. 3. kesäkuuta 1940 Helsinki) on suomalainen oopperalaulaja, äänialaltaan mezzosopraano.
Angervon vanhemmat olivat professori Kyösti Angervo ja lausuntataiteilija Piippa Heliö-Angervo, hänen sisarensa on viulutaiteilija Hannele Segerstam. Angervon puoliso vuodesta 1963 on Yleisradion entinen musiikkipäällikkö Antero Karttunen. Angervo tuli ylioppilaaksi 1959 ja valmistui humanististen tieteiden kandidaatiksi 1963, samana vuonna hän sai päästötodistuksen Sibelius-akatemiasta pääaineenaan viulu. Lauludiplomin hän suoritti 1964. Angervo on toiminut paitsi oopperalaulajana Suomessa ja ulkomailla, myös yksinlaulun lehtorina Sibelius-akatemiassa, laulukilpailujen tuomaristoissa ja alansa eri yhdistyksissä. Ensikonserttinsa ja -esiintymisensä oopperassa hän piti vuonna 1964.
Angervo on levyttänyt paljon suomalaisia lauluja sekä laajempia teoksia. Hän oli mukana muun muassa Einojuhani Rautavaaran "Vincent"-oopperan sekä suomenkielisen Matteus-passion levytyksissä. Angervo on levyttänyt myös esimerkiksi Herbert von Karajanin kanssa. 2000-luvun alussa hän toimi jonkin aikaa Kansallisoopperan taiteellisena suunnittelupäällikkönä. Angervo palkittiin Pro Finlandia -mitalilla vuonna 1986.
Serra da Estrela
Serra da Estrela on vuoristo Portugalissa ja Kastilian rajavuorten läntisin osa. Siellä sijaitsee Manner-Portugalin korkein kohta (1 993 metriä).
Pisin kokonaan Portugalin alueella sijaitseva joki, Mondego, saa alkunsa Serra da Estrelasta. Vuoristo on nykyään osa Serra da Estrelan luonnonpuistoa.
Hôtel des Invalides
Hôtel des Invalides, usein vain Les Invalides, on rakennusryhmä Pariisissa, Ranskassa. Siihen kuuluu kultakupolinen kirkko, museoita ja muistomerkkejä, jotka kaikki liittyvät Ranskan sotahistoriaan, sekä sotaveteraaneille tarkoitettu sairaala ja vanhainkoti, jotka ovat antaneet alueelle sen alkuperäisen nimen. Les Invalidesiin on myös haudattu eräitä Ranskan sotasankareita.
Hôtel des Invalidesin rakennuttamisen aloitti kuningas Ludvig XIV vuonna 1670. Alue oli silloin Pariisin esikaupunkia, ja rakennuksen tarkoitus oli toimia vanhojen sotilaiden kotina ja sairaalana. Hankkeen valmistuessa vuonna 1676 siihen kuului viisitoista sisäpihaa, joista suurin oli suunniteltu sotilasparaateja varten. Joenpuoleisen julkisivun pituus oli 196 metriä.
Kappeli rakennettiin vuonna 1679, ja sairaalassa asuvien veteraanien tuli päivittäin osallistua siellä järjestettyihin messuihin. Pian kappelin valmistumisen jälkeen Ludvig XIV teetti Pietarinkirkkoa muistuttavan kuninkaallisen kappelin, joka on yksi barokkiarkkitehtuurin helmistä. Kirkko valmistui vuonna 1706 ja kupolin kultaus 1715. Jules Hardouin Mansart avusti kappelin suunnittelussa ikääntyvää Libéral Bruantia ja viimeisteli sen Bruantin kuoltua vuonna 1679 tämän suunnitelmien mukaan. Kappelia kutsutaan yleisesti Invalidikirkoksi.
Invalidikirkon näyttävin hautaholvi kuuluu Napoléon Bonapartelle.
Toisen maailmansodan aikana vuonna 1944 Invalidikirkkoa kosketti tuhon uhka, kun Adolf Hitler määräsi tuhoamaan koko Pariisin, jos saksalaiset joutuisivat vetäytymään sieltä; erityisesti tuhottaviksi määrättiin muun muassa Notre Dame ja Invalidikirkko. Saksalaiset pioneerit sijoittivat rakennukseen räjähteiden lisäksi myös sadoittain happisäiliöitä lietsomaan tulta.
Hanke jäi toteutumatta, sillä Pariisin viimeinen saksalainen komendantti, kenraali Dietrich von Choltitz, kielsi pioneereja räjäyttämästä panoksia ja käski heidän johtajansa viedä kaikki miehensä pois. On sanottu, että hän käski asentaa kaikkien räjäyttimien yhteisen keskusohjaimen työhuoneeseensa kuitenkin katkaisten johdot heti, kun pioneerit olivat poistuneet. Tämän asian todenperäisyys on epävarma; kuitenkin varmaa on, että kenraali kertoi ensi töikseen hänet vanginneille ranskalaisille upseereille, majuri Jean de la Horielle ja luutnantti Henri Karcherille, selvin sanoin varoituksen joka puolella kaupunkia olevista räjähteistä, jotka purettiinkin ensi tilassa.
Huomattavin Invalidikirkkoon haudattu henkilö on Napoleon I (1769–1821). Napoleon haudattiin alun perin Saint Helenan saarelle, mutta kuningas Ludvig Filip päätti tuoda Napoleonin jäännökset Pariisiin vuonna 1840.
Muita kirkkoon haudattuja henkilöitä ovat muiden muassa:
Peurankello
Peurankello ("Campanula glomerata") on monivuotinen, yleinen, 20–70 cm korkeaksi kasvava kellokasvi. Se viihtyy niityillä ja pientareilla. Sen noin 3 cm pitkät, sinipunaiset kukat ovat ryhmittyneet kasvin latvaan mykerömäisesti. Usein myös peurankellon varressa on pieniä, muutaman kukan ryhmiä. Kasvin varsi on sinipunainen, jäykkä ja haaraton. Lehdet ovat paksuja ja sahalaitaisia.
Peurankellon voi helpoiten sekoittaa harvinaisempaan hirvenkelloon ("Campanula cervicaria").
Peurankellosta on erotettu useita eri alalejaja sekä jalostettu koristekasveina käytettäviä lajikkeita.
Ydinjatke
Ydinjatke () on aivosillan ja selkäytimen välissä sijaitseva aivojen alin osa, joka lasketaan kuuluvaksi aivorunkoon. Ydinjatkeessa on elintärkeitä keskuksia, jotka säätelevät muun muassa hengitystä ja verenkiertoa.
Pauno Pohjolainen
Pauno Pohjolainen (s. 22. toukokuuta 1949 Kuopio) on suomalainen taidemaalari, kuvanveistäjä ja kuvataiteilija.
Pohjolainen opiskeli Suomen taideakatemian koulussa 1976–1980. Hän on osallistunut näyttelyihin vuodesta 1974.
Pohjolaisen taiteelle on tyypillistä maalauksien ja veistoksen yhdistäminen bauhaus-tyylin tapaisesti sekä erilaisten ainesten yhdistäminen. Hänen työnsä esittävät usein liikettä tai liikkeen illuusiota.
Pohjolainen on tehnyt lukuisia julkisia teoksia. Hän on tehnyt muun muassa Canberraan Suomen Australian-suurlähetystöön teoksen "Sauna ja sisu" (2003) sekä Hesperian sairaalan julkisivua koristavan "Elämänvirta" (2005). Pohjolainen tunnetaan myös alttariteoksistaan ja -reliefeistään. Hänen alttariteoksiaan on Rantasalmen ja Laajasalon kirkossa.
Vuonna 2008 Pohjolainen menetti varastotilansa ja poltti osan töistään.
Pohjolainen on saanut Ars Fennica -palkinnon vuonna 1997 ja Pro Finlandia -mitalin vuonna 2005. Hän sai Saima-mitalin vuonna 2011 ja Anita Snellmanin säätiön tunnustuspalkinnon vuonna 2015.
Eero Roine
Eero Rafael Roine (10. helmikuuta 1904 Turku – 8. kesäkuuta 1966 Turku) oli suomalainen näyttelijä. Hän oli pitkään Tampereen Työväen Teatterin näyttelijänä. Useat hänen roolinsa olivat komediallisia, mikä rajoitti hänen roolivalintojaan. Hän näytteli myös elokuvissa, joissa hänen uransa kesti 1930-luvulta 1960-luvulle. Roolit olivat poikkeuksetta sivurooleja ja usein kansanmiehen. Erityisen hyvä rooli hänellä oli "Oprissa", jossa hän esittää entistä maalaria Alperttia; hänen kaverinaan on Ossi Kostia entisenä käräjäkirjurina, joka tietenkin laittaa Alpertin aina ”tuleen”, pahassa paikassa.
Roineella on neljä lasta, joista kolme on näyttelijöitä: teatterinjohtajanakin merkittävän uran tehnyt Esko Roine sekä Liisa Roine ja Eila Roine. Neljäs lapsi, Olavi Roine, ei lähtenyt teatteriuralle.Hänet palkittiin vuonna 1955 Pro Finlandia -mitalilla. Sittemmin lapsista myös Eila Roine ja Esko Roine ovat saaneet saman tunnustuksen. Roineen pikkuveli oli kansanedustaja Eino Roine. Roine on haudattu Vatialan hautausmaan metsähautausmaalle.
Rockyn uusintaottelu
Rockyn uusintaottelu on vuonna 1979 ensi-iltansa saanut yhdysvaltalainen nyrkkeilyelokuva. Se on jatkoa vuonna 1976 ilmestyneelle elokuvalle "Rocky". Elokuva on Sylvester Stallonen ohjaama, pääosanäyttelemä ja käsikirjoittama. Joulukuussa 2007 julkaistiin kaikki kuusi Rocky-elokuvaa sisältävä kuuden DVD-levyn boxi Rocky – The Complete Saga.
Rocky Balboan esikuvana toimineen raskaansarjan nyrkkeilijä Chuck Wepnerin piti esittää elokuvassa Ching Wepner-nimistä hahmoa, jolla oli 32 vuorosanaa. Rooli kuitenkin leikattiin pois käsikirjoituksesta 19 päivää ennen kuvausten alkua.
Elokuvan alussa Rockyn vaimo Adrian haluaisi Rockyn lopettavan nyrkkeilyuran, joten Rocky alkaa etsiä töitä. Rocky tienasi ottelustaan Apollo Creedia vastaan viime elokuvan lopussa huomattavan summan rahaa, ja ostaa itselleen ja Adrianille talon. Rocky pääsee töihin lihatehtaalle ja pian sen jälkeen Adrian tulee raskaaksi. Rocky ei kuitenkaan viihdy lihatehtaalla normaalissa työssä ja saa potkut, koska työvoimaa vähennetään. Pian tämän jälkeen Rocky alkaa suunnitella paluuta kehään.
Samaan aikaan Apollo Creed ei pysty elämään Rockyn kohtaamisensa jälkeen kuten ennen. Fanit ympäri maailman lähettävät hänelle viestejä, joissa väitetään ottelua sovituksi ja Apolloa pelkuriksi. Hän haluaa todistaa faneille, että Rockylla kävi ottelussa vain tuuri ja ehdottaa Rockylle uusintaottelua, johon tämä suostuu.
Adrian synnyttää lapsensa juuri, kun Rocky on aloittanut treenauksen otteluun Mickeyn kanssa. Hän kuitenkin menettää synnytyksessä paljon verta ja vajoaa koomaan. Rocky jää sairaalaan odottamaan hänen heräämistään ja jättää treenaamisen. Kun Adrian vihdoin herää, hän antaa Rockylle luvan otella.
Elokuvan lopun ottelusta tulee viidentoista erän pituinen, mutta lopuksi Rocky ottaa tyrmäysvoiton ja Rockystä tulee nyrkkeilyn maailmanmestari.
Hellenika Oksyrhynkhia
Hellenika Oksyrhynkhia (POxy 842) on nimi antiikin Kreikan historiaa käsittelevälle teokselle, jonka katkelmia on löydetty Oksyrhynkhoksesta. Vuonna 1906 löydetty papyruksenpalanen käsittelee peloponnesolaissodan loppuvuosia ja erityisesti Notionin taistelua. Toinen, vuonna 1942 löydetty kappale käsittelee tapahtumia 300-luvulla. Täydellisen teoksen luullaan olleen jatkoa Thukydideen "Peloponnesolaissodalle".
Myös Ksenofon ja Diodoros Sisilialainen käsittelevät kyseistä ajanjaksoa teoksissaan. Ennen ensimmäisen papyruskappaleen löytämistä vuonna 1906 historioitsija Ksenofonin "Hellenikaa" pidettiin parempana kun Diodoroksen maailmanhistoriaa. "Hellenika Oksyrhynkhian" kirjoittajan, jota yleensä kutsutaan nimellä P (papyruksesta), tekstiä on kuitenkin pidetty selkeänä ja pragmaattisena. "Hellenika Oksyrhynkhian" kuvaukset eräistä tapahtumista sopivat myös paremmin yhteen Diodoroksen kuvausten kanssa kun Ksenofonin. Tämän takia nykyään suositaankin yleensä Diodoroksen versiota eräistä tapahtumista Ksenofonin kustannuksella.
Ei tarkalleen tiedetä kuka "Hellenika Oksyrhynkhian" kirjoittaja P oli. On esitetty, että kyseessä olisi ollut joko Eforos tai Theopompos. Nykyään kuitenkin yleinen käsitys on, että kirjoittaja oli 300-luvulla eaa. Ateenassa elänyt Kratippos.
Ars Fennica -palkinto
Ars Fennica -palkinto on vuosittain jaettava suomalainen kuvataidepalkinto. Sen myöntää vuonna 1990 perustettu Henna ja Pertti Niemistön Kuvataidesäätiö Ars Fennica. Palkinto annetaan kunakin vuonna yhdelle kuvataiteilijalle ”tunnustuksena korkeatasoisesta ja persoonallisesta taiteellista työstä”. Palkinnon suuruus on 40 000 euroa, ja siihen sisältyy myös julkaisu ja näyttelykierros. Sen tarkoituksena on avata suomalaiselle kuvataiteelle uusia kansainvälisiä yhteyksiä ja innostaa taiteilijoita heidän luovassa työssään. Palkinnon saajan valitsee Ars Fennica -palkintolautakunnan kutsuma kansainvälinen taideasiantuntija lautakunnan asettamien ehdokkaiden joukosta. Palkintoa on myönnetty vuodesta 1991 lähtien. Suomalaisten lisäksi ehdolla on ollut pohjoismaisia, balttilaisia ja Pietarin alueen taiteilijoita.Vuonna 2014 Ars Fennica -palkinto jaettiin 21. kerran. Palkinnon saajaksi valittiin taiteilijapari Tellervo Kalleinen ja Oliver Kochta-Kalleinen. Yleisöäänestyksen voitti IC-98.
Palkinnon ehdokkaat nimettiin lokakuussa 2013. Ehdokkaiden yhteisnäyttely on esillä Kiasmassa 7.2.-20.4.2014, ja sen yhteydessä julkaistaan taiteilijoiden tuotantoa esittelevä e-kirja. Palkinnon saajan valitsi ehdokkaiden joukosta palkintolautakunnan kutsuma kansainvälinen taideasiantuntija, joka oli vuonna 2014 turkkilainen nykytaiteen tutkija ja kuraattori Vasif Kortun. Kortun teki päätöksensä näyttelyn ja taiteilijoiden tapaamisten perusteella. Palkinnonsaaja julkistettiin 27. maaliskuuta.